Document ID: 32013D1413

RÅDETS AFGØRELSE Nr. 1413/2013/EU
af 17. december 2013
om ændring af beslutning 2002/546/EF for så vidt angår dens anvendelsesperiode
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 349,
under henvisning til forslag fra Europa-Kommissionen,
efter fremsendelse af forslaget til de nationale parlamenter,
under henvisning til udtalelse fra Europa-Parlamentet (1),
efter en særlig lovgivningsprocedure, og
ud fra følgende betragtninger:
(1)
I henhold til Rådets beslutning 2002/546/EF (2) bemyndiges Spanien til at indrømme fritagelse for eller reduktion af afgiften »Arbitrio sobre Importaciones y Entregas de Mercancías en las Islas Canarias« (»AIEM«) for visse varer, der produceres på De Kanariske Øer. Bilaget til den førnævnte beslutning indeholder listen over varer, for hvilke der kan indrømmes fritagelse for eller nedsættelse af afgiften. Alt efter den pågældende vare må afgiftsforskellen mellem varer produceret på De Kanariske Øer og andre varer ikke overstige 5, 15 eller 25 procentpoint.
(2)
Der fastsættes med fritagelserne for og reduktionerne af AIEM'en en differentieret beskatning, som begunstiger lokal fremstilling af visse varer. Dette udgør statsstøtte, der kræver Kommissionens godkendelse.
(3)
Rådets afgørelse 2002/546/EF skulle oprindeligt finde anvendelse indtil den 31. december 2011. I slutningen af 2011 ændrede Rådets afgørelse 895/2011/EU (3) beslutning 2002/546/EF og forlængede dens anvendelsesperiode indtil den 31. december 2013 på grundlag af Kommissionens bekræftelse af, at den specifikke, strukturelle sociale og økonomiske situation på De Kanariske Øer, der er forværres af de særlige begrænsninger, der er omhandlet i artikel 349 i TEUF, og som berettigede til den godkendelse af fuldstændig fritagelse for og delvise reduktioner af AIEM'en på en række varer produceret i denne region i den yderste periferi, fortsat gør sig gældende.
(4)
Da den strukturelle sociale og økonomiske situation på De Kanariske Øer er uændret, er det nødvendigt med en yderligere forlængelse af anvendelsesperioden for beslutning 2002/546/EF.
(5)
Den 28. juni 2013 vedtog Kommissionen sine retningslinjer for regionalstøtte for 2014-2020, der fastsætter, hvordan medlemsstaterne kan yde støtte til virksomheder for at støtte udviklingen i ugunstigt stillede regioner i Unionen mellem 2014 og 2020. Disse retningslinjer, som træder i kraft den 1. juli 2014, indgår i en bredere strategi til modernisering af kontrollen med statsstøtte, der tager sigte på at fremme vækst i det indre marked ved at tilskynde til anvendelse af mere effektive støtteforanstaltninger, og som koncentrerer Kommissionens håndhævelse omkring de sager, der har størst indvirkning på konkurrencen.
(6)
Det er derfor hensigtsmæssigt at forlænge anvendelsesperioden for beslutning 2002/546/EF med seks måneder, således at dens udløbsdato bliver sammenfaldende med datoen for ikrafttrædelsen af retningslinjerne om regionalstøtte for 2014-2020.
(7)
Beslutning 2002/546/EF bør ændres i overensstemmelse hermed
(8)
Da der er et presserende behov for at forlænge anvendelsesperioden for beslutning 2002/546/EF inden udgangen af 2013, bør der fastsættes en undtagelse fra den periode på otte uger, der er omhandlet i artikel 4 i protokol (nr. 1) om de nationale parlamenters rolle i Den Europæiske Union, der er knyttet som bilag til traktaten om Den Europæiske Union og Traktaten om Den Europæiske Unions funktionsmåde -
VEDTAGET DENNE AFGØRELSE:
Artikel 1
I første punktum i artikel 1, stk. 1, i beslutning 2002/546/EF ændres datoen »31. december 2013« til »30. juni 2014«.
Artikel 2
Denne afgørelse træder i kraft på dagen for vedtagelsen.
Artikel 3
Denne afgørelse er rettet til Kongeriget Spanien.
Udfærdiget i Bruxelles, den 17. december 2013.

Labels: 2
7
3
18
15